text: Kvinde stak sin mand med brødkniv
  06 september 2010 kl. 07.19
  En 46-årig kvinde fra Kolding stak i går aftes sin mand med en brødkniv. Manden er i dag uden for livsfare.
  Et skænderi var tilsyneladende grunden til, at en kvinde søndag aften valgte at stikke sin mand med en 20 cm lang brødkniv.
  Overfaldet skete i ægteparrets lejlighed på Junghansvej i Kolding.
  - Kvinden ringer selv til 112 lige efter overfaldet, og både politi og ambulance er hurtigt på stedet. Det redder formentlig mandens liv, siger Vicepolitikommissær hos Kolding politi Ove Brix Therkildsen.
  Manden mistede en masse blod, da kniven gik direkte ind i maven på ham.
  - Han var en overgang i livsfare, men er nu stabil, siger Ove Brix Therkildsen.
  Kvinden bliver senere i dag fremstillet i et grundlovsforhør.
  